Сэлэтхэм я Iуэхур йофIакIуэ
Урысей армэм дзэ къулыкъур щрахьэкIыну мы гъэм ираджэнущ Къэбэрдей-Балъкъэрым щыщ щIалэ 500.Ахэр жэпуэгъуэм и 1-м дашын щIадзащ икIи а Iуэхугъуэр екIуэкIынущ дыгъэгъазэм и 31 пщIондэ.
Мы зэманым ирихьэлIэу дашахэм я бжыгъэр цIыху 52-рэ мэхъу. Абыхэм я фащэр щIыпIэ Дзэ комиссариатым къыщрат. Мы гъэм щыщIэдзауэ а фащэхэм дыщIагъу сим-картэу 2 зи гъусэ жып телефонхэр. Ауэ ар къызэрагъэсэбэп хъунур къыхуагъэув мардэ пыухыкIам ткIийуэ тетущ. ЗэхъуэкIыныгъэ игъуэтыркъым мазэ къэс сэлэтхэм ират сом мин тIурытIми. Ахэр хуралъхьэнущ ди республикэм и Дзэ комиссариатым къыщызэIуах банк картэхэм.
Дзэ къулыкъур ехьэкIыным теухуа законодательствэм мыгувэу нэгъуэщI зы зэхъуэкIыныгъи халъхьэну я мурадщ: къулыкъур къэзыухауэ еджапIэ нэхъыщхьэ е IэщIагъэ щрагъэгъуэт еджапIэ щIэтIысхьэну хуейхэр абитуриентхэр щагъэхьэзыр курсхэм пщIэншэу щрагъэджэнущ. Абы текIуэдэну ахъшэр къэрал бюджетым къыхагъэкIынущ.
Шэрэдж Дисэ.
